Tarybos sprendimas 2003/563/BUSP
2003 m. liepos 29 d.
dėl Europos Sąjungos karinės operacijos pratęsimo Buvusioje Jugoslavijos Respublikoje Makedonijoje
EUROPOS SĄJUNGOS TARYBA,
atsižvelgdama į Europos Sąjungos sutartį, ypač į jos 17 straipsnio 2 dalį,
atsižvelgdama į 2003 m. sausio 27 d. Bendruosius veiksmus 2003/92/BUSP dėl Europos Sąjungos karinės operacijos Buvusioje Jugoslavijos Respublikoje Makedonijoje [1],
kadangi:
(1) 2003 m. kovo 18 d. Tarybos sprendime 2003/202/BUSP dėl ES karinės operacijos Buvusioje Jugoslavijos Respublikoje Makedonijoje pradėjimo [2] pažymima, kad numatoma ES operacijos Buvusioje Jugoslavijos Respublikoje Makedonijoje trukmė yra šeši mėnesiai nuo 2003 m. kovo 31 d.
(2) 2003 m. liepos 4 d. laiške Generaliniam Sekretoriui/Vyriausiajam įgaliotiniui Buvusios Jugoslavijos Respublikos Makedonijos Prezidentas ponas Trajkovskis paprašė Europos Sąjungos pratęsti operaciją "Concordia" iki 2003 m. gruodžio 15 d. su esamu mandatu ir teisine sistema.
(3) 2003 m. liepos 7 d. Dalyvių komitetas pareiškė nuomonę, kad operacija turėtų būti pratęsta iki 2003 m. gruodžio 15 d.
(4) 2003 m. liepos 11 d. Politinis ir saugumo komitetas įvertino operacijos "Concordia" eigą ir, atsižvelgdamas į 2003 m. liepos 7 d. Europos Sąjungos Karinio komiteto patarimą, nutarė rekomenduoti, kad operacija turėtų būti pratęsta iki 2003 m. gruodžio 15 d.
(5) 2003 m. liepos 24 d. Europos Sąjungos Karinis komitetas Politiniam ir saugumo komitetui pateikė karinį patarimą dėl Pajėgų štabo aprūpinimo operacijai po 2003 m. rugsėjo 30 d.
(6) Pasikeista raštais su NATO dėl tolesnio NATO turto ir pajėgumų naudojimo ES karinei operacijai Buvusioje Jugoslavijos Respublikoje Makedonijoje monitoringo, grąžinimo ir atšaukimo, 2003 m. kovo 17 d. ES ir NATO specialaus susitarimo salygomis.
(7) 2003 m. liepos 17 d. Euroforo valstybės pasiūlė, kad Euroforas nustatytų Pajėgų štabo struktūrą operacijai "Concordia" nuo 2003 m. spalio 1 d.
(8) 2003 m. liepos 21 d. Taryba nutarė pratęsti operaciją buvusiomis sąlygomis trumpam papildomam laikotarpiui iki 2003 m. gruodžio 15 d., pareiškė padėką Prancūzijai už jos kaip pagrindinės valstybės Pajėgų štabo lygmeniu veiklą ir palankiai priėmė Euroforo pasiūlymą perimti iš Prancūzijos pagrindinės valstybės pareigas Pajėgų štabo lygmeniu.
(9) Nenumatoma, kad operacijos "Concordia" finansiniai metmenys turi nuo 2003 m. spalio 1 d. keistis. Dėl to Finansinio reglamento, pridedamo prie 2003 m. sausio 27 d. Tarybos sprendimo dėl veiklos finansinio mechanizmo, 7 straipsnio 3 dalies taikymas Europos Sąjungos karinės operacijos Buvusioje Jugoslavijos Respublikoje Makedonijoje bendrų išlaidų finansavimui nėra svarbus likusiam operacijos "Concordia" laikotarpiui.
(10) Pirmiau minėto Finansinio reglamento 9 straipsnio 2 dalyje numatytų galutinių terminų negalima laikytis.
(11) Politinis ir saugumo komitetas toliau nagrinėja padėtį Buvusioje Jugoslavijos Respublikoje Makedonijoje, kad Taryba galėtų priimti tolesnius atitinkamus sprendimus.
(12) Laikantis prie Europos Sąjungos sutarties ir Europos bendrijos steigimo sutarties pridedamo Protokolo dėl Danijos pozicijos 6 straipsnio, Danija nedalyvauja rengiant ir įgyvendinant su gynyba susijusius Europos Sąjungos sprendimus ir veiksmus. Danija nedalyvauja finansuojant šią operaciją,
NUSPRENDĖ:
1 straipsnis
Europos Sąjungos karinė operacija Buvusioje Jugoslavijos Respublikoje Makedonijoje pratęsiama iki 2003 m. gruodžio 15 d.
2 straipsnis
1. Generolas majoras Luis Nelson Ferreira dos Santos yra skiriamas ES pajėgų vadu nuo 2003 m. spalio 1 d.
2. Euroforas nuo 2003 m. spalio 1 d. perima iš Prancūzijos pareigas Pajėgų štabo lygmeniu.
3 straipsnis
1. Prie 2003 m. sausio 27 d. Tarybos sprendimo pridėto Finansinio reglamento, nustatančio finansavimo mechanizmą Europos Sąjungos karinės operacijos Buvusioje Jugoslavijos Respublikoje Makedonijoje bendroms išlaidoms finansuoti, 7 straipsnio 3 dalis netaikoma.
2. Nepaisant pirmiau minėto Finansinio reglamento 9 straipsnio 2 dalies, pirmininkaujanti valstybė narė ne vėliau kaip iki 2003 m. rugsėjo 30 d. patvirtina tolesnio finansinio laikotarpio biudžetą.
3. Veiklos finansavimo mechanizmo Europos Sąjungos karinės operacijos Buvusioje Jugoslavijos Respublikoje Makedonijoje bendroms išlaidoms finansuoti administratoriui leidžiama iš prisidedančių valstybių narių rinkti įnašus iki 800000 eurų.
4 straipsnis
Šis sprendimas įsigalioja jo priėmimo dieną.
5 straipsnis
Šis sprendimas skelbiamas Europos Sąjungos oficialiajame leidinyje.
Priimta Briuselyje, 2003 m. liepos 29 d.